KOMISSION PÄÄTÖS,
tehty 5 päivänä elokuuta 2005,
eläinten terveyden ja hyvinvoinnin alan tietotekniseen tukeen ja tiedotustoimiin vuonna 2005 liittyvien kustannusten rahoittamisesta
(2005/607/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 17, 37 ja 37 a artiklan,
sekä katsoo seuraavaa:
(1)
Traces-järjestelmän käyttöönotosta 30 päivänä maaliskuuta 2004 tehdyn komission päätöksen 2004/292/EY (2) mukaan jäsenvaltioiden osallistuminen järjestelmään on pakollista 31 päivästä joulukuuta 2004 alkaen. Olisi otettava huomioon kustannukset, jotka liittyvät eläinlääkintäalan lainsäädännön muuttumisen edellyttämään järjestelmän ajan tasalle saattamiseen. Traces-järjestelmän toimintaympäristön käytettävyyteen ja käyttövarmuuteen liittyvien teknisten edellytysten ja turvallisuusvaatimusten vuoksi on myös tarpeen hankkia atk-laitteita ja perustaa vain tämän järjestelmän valvontaan ja ylläpitoon keskittyvä ryhmä. Lisäksi järjestelmän päivittäinen käyttö edellyttää riittävän logistisen tuen saatavuutta.
(2)
Ilmoitusjärjestelmää, joka on perustettu eläintaudeista ilmoittamisesta yhteisössä 21 päivänä joulukuuta 1982 annetun neuvoston direktiivin 82/894/ETY (3) nojalla ja josta säädetään neuvoston direktiivin 82/894/ETY mukaisen eläintaudeista ilmoittamisen kooditetusta muodosta ja koodeista 1 päivänä maaliskuuta 2005 tehdyssä komission päätöksessä 2005/176/EY (4), on parannettava tarkoituksenmukaisemman ja helpomman käytön varmistamiseksi etenkin siten, että hankitaan parempi karttakäyttöliittymä.
(3)
Eläinten suojelua koskevan tiedotuspolitiikan täytäntöönpanon yhteydessä olisi toteutettava toimenpiteitä eläinten suojelusta kuljetuksen aikana sekä direktiivien 64/432/ETY ja 93/119/EY ja asetuksen (EY) N:o 1255/97 muuttamisesta 22 päivänä joulukuuta 2004 annetun neuvoston asetuksen (EY) N:o 1/2005 (5) soveltamiseksi. Erityisesti on tarpeen tehdä tutkimuksia satelliittipaikannusteknologian käytöstä ja sellaisen tiedotusjärjestelmän kehittämisestä, joka on yhteensopiva nykyisten järjestelmien ja etenkin Traces-järjestelmän kanssa.
(4)
Lisäksi eläinten suojelua koskeva tiedotuspolitiikka edellyttää alan teknistä ja tieteellistä kehitystä koskevien tietojen levitystä sekä tuotantoeläinten hyvinvointiin liittyviä kuluttajien asenteita kartoittavan kyselytutkimuksen suorittamista.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON PÄÄTTÄNYT SEURAAVAA:
1 artikla
Traces
Myönnetään päätöksessä 2004/292/EY tarkoitetun Traces-järjestelmän ylläpitoon ja ajan tasalle saattamiseen seuraavat summat käyttötarkoitusten mukaan eriteltyinä:
-
500 000 euroa laitteisiin ja tekniseen tukeen, jotka ovat välttämättömiä järjestelmän käytettävyyden ja turvallisuuden asettamien vaatimusten täyttämiseksi,
-
300 000 euroa logistiseen tukeen, jota tarvitaan järjestelmän käyttötuen yhteydessä,
-
200 000 euroa ylläpitotukeen, jota tarvitaan järjestelmän mukauttamiseksi juridisten ja teknisten vaatimusten muuttumiseen.
2 artikla
Eläintautien ilmoitusjärjestelmä
Myönnetään 115 000 euroa päätöksessä 2005/176/EY tarkoitetun ilmoitusjärjestelmän ylläpitoon sekä järjestelmän kanssa yhteensopivan karttaohjelmiston hankintaan.
3 artikla
Eläinten hyvinvointiin liittyvät tiedot
1. Myönnetään 450 000 euroa seuraaviin eläinten hyvinvointiin liittyviin toimiin:
-
tutkimus, jossa määritellään asetuksen (EY) N:o 1/2005 liitteessä I olevan VI luvun 4 kohdassa tarkoitettua paikannusjärjestelmää koskevat vaatimukset,
-
tutkimus satelliittipaikannuslaitteistoihin liittyvän tieto- ja viestintäteknologian kehittämiseksi, jotta alan virallisten tarkastusten tehokkuutta voidaan parantaa.
2. Myönnetään 250 000 euroa Eurobarometrin kaltaisen, tuotantoeläinten hyvinvointiin liittyviä kuluttajien asenteita kartoittavan kyselytutkimuksen toteuttamiseen.
3. Myönnetään 145 000 euroa komission julkaisutoimintaan, jonka aiheena ovat eläinten suojelusta annettua yhteisön lainsäädäntöä koskevat tiedot.
4 artikla
Edellä 1, 2 ja 3 artiklassa säädetyt toimet rahoitetaan ja sopimuspuolet valitaan nykyisen puitesopimuksen perusteella.
Tehty Brysselissä 5 päivänä elokuuta 2005.